Sliter med nye tv-er



Halvparten av oss har problemer med å bruke moderne tv-apparater, viser en ny undersøkelse. Her er de fem tingene folk sliter mest med.

Før i tiden var fjernsynsapparatene så enkle å betjene at alle klarte det. I dag er nye tv-er fylt med mange funksjoner og kan brukes til mye mer enn tradisjonell tv-titting.

– Utviklingen på dette området har gått svært fort, og det virker som det er vanskelig å henge med i svingene for mange, sier kategoridirektør Andreas Westgaard i Elkjøp.

Ifølge en undersøkelse YouGov har gjort for Elkjøp, synes 50 prosent at det er vanskelig å utnytte alle mulighetene den nye teknologien gir.

– Ut fra hva folk spør om i butikkene våre, er det særlig er fem ting folk har problemer med, sier Westgaard.

***1. Å koble tv-en til trådløst hjemmenettverk og andre enheter på nettverket (nettbrett ol.)***

***2. Koble tv-signalet rett inn i tv-en ved hjelp av kortleser (IDTV) uten å gå veien om digitalboks.***

***3. Optimalisere billedinnstillingene.***

***4. Koble til ekstern lyd.***

***5. Samle fjernkontrollene i én universell fjernkontroll.***

– Mye av dette er ikke helt enkelt. Vårt generelle råd er at folk ikke må være redd for å spørre. Og stadig flere ber oss hjelpe dem å sette opp systemet hjemme, sier han.

Når utstyret først er riktig koblet opp, er det ikke vanskelig å bruke.

– Problemet er å komme i gang, sier Westgaard.

**Smart, men vanskelig**

Rundt halvparten av alle tv-er som selges i dag er såkalte smart-tv-er. Det vil si at de har applikasjoner som gjør at du kan surfe på nettet, bestille filmer eller sjekke sosiale medier.

I følge undersøkelsen synes én av fire at det er vanskelig eller svært vanskelig å bruke smartfunksjonen på tv-en.

– En kunde kan ha hørt om Netflix, men vet ikke helt hva det er. Samtalene vi har med kundene har derfor gått fra å være rene produktpresentasjoner til å bli en dialog om løsninger for den enkelte, sier Westgaard.

I takt med at skjermene er blitt tynnere, har også interessen økt for å koble ekstern lyd til fjernsynet.

– Kvaliteten på tv-bildet har hatt en rivende utvikling, men lyden har ikke hengt med. Jo smalere skjerm, desto dårligere lyd, sier Per-Mårten Olsrud, salgssjef for forbrukerelektronikk i Bose Norge.

**Gromlyd til besvær**

Men å koble sammen lydanlegg og tv er også noe mange har problemer med, i følge Elkjøps undersøkelse. Hver tredje av oss synes det er vanskelig eller svært vanskelig.

– Det er de store surroundsystemene, med bass og fem høyttalere, som folk sliter med å installere selv, sier Olsrud i Bose.

Han tror de fleste greier å sette opp enklere lydanlegg, som lydplanker og lydsokler, på egenhånd.

I følge Olsrud har de femdoblet salget av slike lydanlegg på bare et par år.

– Mye av det folk ser på tv i dag, som serier og sportsarrangementer, har svært god lyd. En standard tv-høyttaler greier ikke gjengi det fullt ut, sier han.

Også Elkjøp merker at spesielle begivenheter øker interessen for avansert utstyr.

– Særlig i forkant av store sportsarrangementer merker vi at folk ønsker å bytte til større skjerm og bedre lyd. Folk vil ha stadionfølelsen hjemme i stua, sier Andreas Westgaard i Elkjøp.

Kontaktpersoner:

* Andreas Westgaard, kategoridirektør i Elkjøp, 913 06 100
* Øystein Schmidt, kommunikasjonssjef i Elkjøp, 951 47 645